নবযুগ শ্রেষ্ঠ
নবযুগ শ্রেষ্ঠ (নেপালি: नवयुग श्रेष्ठ, ইংরেজি: Nawayug Shrestha; জন্ম: ৮ জুন ১৯৯০) হলেন একজন নেপালি পেশাদার ফুটবল খেলোয়াড়। তিনি বর্তমানে নেপালি ক্লাব পোখরা থান্ডার্স এবং নেপাল জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত কেন্দ্রীয় আক্রমণভাগের খেলোয়াড় হিসেবে খেলেন। ২০১৫–১৬ মৌসুমে, নেপালি ক্লাব নেপাল সেনাবাহিনীর হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন; নেপাল সেনাবাহিনীর হয়ে চার মৌসুম অতিবাহিত করার পর ২০১৯–২০ ভুটানি ক্লাব পারোয় যোগদান করেছেন। পারোয় মাত্র এক মৌসুম অতিবাহিত করার পর পুনরায় নেপালি ক্লাব নেপাল সেনাবাহিনীর সাথে চুক্তি স্বাক্ষর করেছেন। ২০২১–২২ মৌসুমে, তিনি নেপাল সেনাবাহিনী হতে নেপালি ক্লাব পোখরা থান্ডার্সে যোগদান করেছেন। মাঝে তিনি এক মৌসুমের জন্য ত্রিভুবন সেনাবাহিনীর হয়ে ধারে খেলেছেন। নবযুগ ২০১৫ সালে নেপালের হয়ে আন্তর্জাতিক পর্যায়ে অভিষেক করেছেন; নেপালের জার্সি গায়ে তিনি এপর্যন্ত ৪০ ম্যাচে ৭টি গোল করেছেন।